'ଚିରକୁଟ'ର ମ୍ୟୁଜିକ୍ ରିଲିଜରେ ଘୋଷଣାଃ ପ୍ରଥମ ଦିନ ପ୍ରଥମ ଶୋ ମାଗଣା\nMarch 8, 2019 By LocalWire LeaveaComment\nଭୁବନେଶ୍ୱର, ମାର୍ଚ୍ଚ ୮(ଲୋକାଲ ୱାୟାର): ଓଡ଼ିଆ ଚଳଚ୍ଚିତ୍ର 'ଚିରକୁଟ'ର ପ୍ରଥମ ଦିନ ପ୍ରଥମ ଶୋ'କୁ ଦର୍ଶକ ମାଗଣାରେ ଦେଖିପାରିବେ ବୋଲି ଏହାର ମ୍ୟୁଜିକ୍ ରିଲିଜ୍ ପାଇଁ ଶୁକ୍ରବାର ଭୁବନେଶ୍ୱରର ହୋଟେଲ ସାଣ୍ଡିସ୍ ଟାୱାରରେ ଆୟୋଜିତ ଏକ ଭବ୍ୟ ଉତ୍ସବରେ ପ୍ରଯୋଜନା ସଂସ୍ଥା ପକ୍ଷରୁ ଘୋଷଣା କରାଯାଇଛି ।\nମ୍ୟୁଜିକ୍ ରିଲିଜ୍ ଅବସରରେ ଏହାର ସମସ୍ତ କଳାକାର ଓ ଟେକ୍ନିସିଆନ ଉପସ୍ଥିତ ଥିଲେ । ସମଗ୍ର ଓଡ଼ିଶାରେ ଫାଷ୍ଟ୍ ଡେ ଫାଷ୍ଟ୍ ଶୋ'କୁ ଦର୍ଶକ ମାଗଣାରେ ଦେଖିପାରିବେ । ଏପରି ଅଭିନବ ପଦକ୍ଷେପ ଓଡ଼ିଆ ଚଳଚ୍ଚିତ୍ର ଇତିହାସରେ ପ୍ରଥମ ହୋଇଥିବାବେଳେ ସବୁ ମହଲରେ ଏହାକୁ ବେଶ୍ ପ୍ରଶଂସା କରାଯାଇଛି । ଅକ୍ଷୟ ପରିଜା ପ୍ରଡକ୍ସନ୍ ଓ ପ୍ରକାଶ ଫିଲ୍ମସର ମିଳିତ ପ୍ରଯୋଜନାରେ ନିର୍ମିତ ଏହି ଚଳଚ୍ଚିତ୍ର ଏପ୍ରିଲ ମାସରେ ମୁକ୍ତିଲାଭ କରିବ ।\nଦୀର୍ଘ ଦିନର ଅସୁସ୍ଥତା ପରେ କମେଡି କିଙ୍ଗ୍ ପପୁ ପମ୍ ପମ୍ ଏହି ଚଳଚ୍ଚିତ୍ର ଜରିଆରେ ଓଲିଉଡକୁ ପ୍ରତ୍ୟାବର୍ତ୍ତନ କରୁଥିବାବେଳେ ଏଥର ସେ ନିର୍ଦ୍ଦେଶନା ସାଙ୍ଗକୁ ସଙ୍ଗୀତର ଗୁରୁ ଦାୟିତ୍ୱ ମଧ୍ୟ ତୁଲାଇଛନ୍ତି । ଚଳଚ୍ଚିତ୍ରରେ ରହିଛି ମୋଟ୍ ୫ଟି ଗୀତ । ଗୀତଗୁଡ଼ିକ ଏକକୁ ଆରେକ ବଳି । ଏଗୁଡ଼ିକ ଅସୀମା ପଣ୍ଡା, ବିଷ୍ଣୁମୋହନ କବି, ଅନ୍ତରା ଚକ୍ରବର୍ତ୍ତୀ, ସ୍ୱୟଂ ପାଢ଼ୀଙ୍କ କଣ୍ଠରେ ବେଶ୍ ଶ୍ରୁତିମଧୁର ଓ ମନଛୁଆଁ ହୋଇପାରିଛି । ଏମାନଙ୍କ ବ୍ୟତୀତ ଦେବେଶ ପତି ଓ ଈଶ୍ୱରୀଙ୍କୁ ପ୍ରଥମ ଥର ପାଇଁ କଣ୍ଠ ଦାନର ସୁଯୋଗ ମିଳିଛି ।\nନାୟକ ଅରୋଜିତ ଓ ନାୟିକା ଅନନ୍ୟାଙ୍କ ଉପରେ ଏହା ଦୃଶ୍ୟାୟିତ ହୋଇଛି । ପ୍ରଥମ ଥର ପାଇଁ ଗୋଟିଏ ଗୀତରେ କଣ୍ଠଶିଳ୍ପୀ ଅସୀମା ଅଭିନୟ କରିଥିବାବେଳେ ଗୋଟିଏ ଗୀତ ଗାଇଛନ୍ତି ଅଭିନେତା ପପୁ ପମ୍ ପମ୍ । ଗୀତରଚନା କରିଛନ୍ତି ଡ. ଦୀପକ ଜେନା, ସୁରେଶ ପଣ୍ଡା ଓ ସୁମିତ ଜେନା । ଇଂରାଜୀ ଶବ୍ଦର ପ୍ରାୟତଃ ବ୍ୟବହାର ହୋଇନଥିବା ବେଳେ ଗୀତକୁ ନେଇ ରହିଛି ଏମିତି ଅନେକ ପରୀକ୍ଷା ନିରୀକ୍ଷା । କୋରିଓଗ୍ରାଫି କରିଛନ୍ତି ଲୁବୁନ୍-ଟୁବୁନ୍ । ସଙ୍ଗୀତ ପରିଚାଳନା କରିଛନ୍ତି ଅଭିଜିତ୍ ମଜୁମଦାର୍ ଓ ପିକୁ । ଜୀ-ମ୍ୟୁଜିକରେ ମୁକ୍ତିଲାଭ କରିଥିବା ଏହି ଗୀତଗୁଡ଼ିକ ଶ୍ରୋତା ତଥା ଦର୍ଶକଙ୍କୁ ବେଶ୍ ପସନ୍ଦ ଆସିବ ।\nଅକ୍ଷୟ ପରିଜା, ପ୍ରଶାନ୍ତ ବେହେରା ଓ କେ. ସୁନୀଲ କୁମାର ଯାଦବଙ୍କ ପ୍ରଯୋଜିତ ଏହି ଚଳଚ୍ଚିତ୍ର ସମ୍ପର୍କରେ ଅନ୍ୟ ଏକ ବିଶେଷତ୍ୱ ହେଉଛି ନାୟକ ଓ ନାୟିକାଙ୍କ ସମେତ ଏହି ଚଳଚ୍ଚିତ୍ରରେ ସମସ୍ତେ ନୂତନ ।\nନାୟକ ଓ ନାୟିକା ଭୂମିକାରେ ଯଥାକ୍ରମେ ଅରୋଜିତ ଓ ଅନନ୍ୟା ଅଭିନୟ କରିଥିବାବେଳେ ଅନ୍ୟାନ୍ୟ ଭୂମିକାରେ ଅଛନ୍ତି ମଞ୍ଚ ନାଟକ ତଥା ଯାତ୍ରା ନିର୍ଦ୍ଦେଶକ ବିନୋଦ ରାଉତ ତଥା ଅଭିଜ୍ଞ ମଞ୍ଚ ଅଭିନେତା କୃପାସିନ୍ଧୁ ନାୟକ, ସଂସ୍କୃତି, ଦୀପକ ତ୍ରିପାଠୀ, ହର୍ଷିତା, ଅରବିନ୍ଦ ଜେନା, ସିଦ୍ଧାର୍ଥ, ସୋନୁ, ଆୟୁଷୀ ଓ ମୁକେଶ ।\nସମ୍ପାଦନା କରିଛନ୍ତି ରାଜେଶ ଦାସ ଓ ସଂଳାପ ଲେଖିଛନ୍ତି ଡ. ଦୀପକ ଜେନା । ଏକ ସମ୍ପୂର୍ଣ୍ଣ ଭିନ୍ନ ଧରଣର ଚଳଚ୍ଚିତ୍ର ହେଉଛି 'ଚିରକୁଟ', ଯାହା ଓଡ଼ିଶାରେ ଏକ ନୂଆ ଟ୍ରେଣ୍ଡ୍ ଆରମ୍ଭ କରିବ ବୋଲି ଆଶା ।
